ДЕЛЕГИРАН РЕГЛАМЕНТ (ЕС) № 1421/2013 НА КОМИСИЯТА
от 30 октомври 2013 година
за изменение на приложения I, II и IV към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 3, параграф 2, член 5, параграф 3 и член 17, параграф 2 от него,
като има предвид, че:
(1)
В член 3 от Регламент (ЕС) № 978/2012 се предвижда, че списъкът на държавите с право на участие в схемата следва да се изменя, за да се отчитат промените в международното положение или класификацията на държавите. Списъкът на държавите с право на участие в схемата е изложен в приложение I към горепосочения регламент.
(2)
В член 4 от Регламент (ЕС) № 978/2012 се определят критериите за предоставяне на тарифни преференции по общия режим на общата схема за преференции (ОСП). В съответствие с тези критерии държава, класифицирана от Световната банка в три последователни години като държава с висок доход или държава с по-висок среден доход, следва да не ползва такива преференции. Списъкът на държавите - бенефициери по общия режим на ОСП, е изложен в приложение II към горепосочения регламент.
(3)
В член 17, параграф 1 от Регламент (ЕС) № 978/2012 се предвижда, че държава, която е определена от ООН като най-слаборазвита държава, следва да се ползва от тарифните преференции съгласно специалния режим за най-слаборазвитите държави (инициативата „Всичко освен оръжие“, ВОО). Списъкът на държавите - бенефициери по инициативата ВОО, е изложен в приложение IV към горепосочения регламент.
(4)
Република Хърватия (наричана по-долу „Хърватия“) стана член на Европейския съюз, считано от 1 юли 2013 г. Следователно Хърватия следва да бъдат заличена от приложение I.
(5)
Република Южен Судан (наричана по-долу „Южен Судан“) стана независима държава. На 14 юли 2011 г. Общото събрание на Организацията на обединените нации прие Резолюция A/RES/65/308 относно приемането на Южен Судан за член на Организацията на обединените нации. На 18 декември 2012 г. Общото събрание на Организацията на обединените нации прие Резолюция A/RES/67/136, с която Южен Судан бе включен в списъка на най-слаборазвитите държави. Следователно Южен Судан следва да бъде включен в приложения I, II и IV.
(6)
С Регламент (ЕС) № 607/2013 на Европейския парламент и на Съвета от 12 юни 2013 г. за отмяна на Регламент (ЕО) № 552/97 на Съвета за временно отнемане на правото на Мианмар/Бирма на ползване на общите митнически преференции (2) беше отменено временното оттегляне на достъпа на Мианмар/Бирма до тарифни преференции съгласно общата система за преференции. Следователно Мианмар/Бирма следва да бъде заличен от таблицата в приложение I, в която са изброени държавите с право на участие в схемата, посочени в член 3, за които се прилага временно оттегляне от схемата по отношение на всички или на някои продукти с произход от посочените държави, от таблицата в приложение II, в която са изброени държавите - бенефициери по общия режим, посочен в член 1, параграф 2, буква а), за които се прилага временно оттегляне по този режим по отношение на всички или на някои продукти с произход от посочените държави, и от таблицата в приложение IV, в която са изброени държавите - бенефициери по специалния режим за най-слаборазвитите държави, посочен в член 1, параграф 2, буква в), за които се прилага временно оттегляне по този режим по отношение на всички или на някои продукти с произход от посочените държави.
(7)
През 2011 г., 2012 г. и 2013 г. Китайската народна република (наричана по-долу „Китай“), Република Еквадор (наричана по-долу „Еквадор“), Република Малдиви (наричана по-долу „Малдивски острови“) и Кралство Тайланд (наричано по-долу „Тайланд“) са класифицирани от Световната банка като държави с по-висок среден доход. Следователно Китай, Еквадор, Малдивските острови и Тайланд следва да бъдат заличени от приложение II след изтичането на една година от датата на влизане в сила на настоящия регламент.
(8)
В Регламент (ЕС) № 1127/2010 на Комисията (3) е предвиден тригодишен преходен период за оттеглянето на Малдивските острови от специалния режим за най-слаборазвитите държави („Всичко освен оръжие“, ВОО) и се предвижда Малдивските острови да бъдат заличени от списъка на държавите - бенефициери по инициативата ВОО, считано от 1 януари 2014 г. Следователно Малдивските острови следва да бъдат заличени от приложение IV.
(9)
По силата на член 5, параграф 2 от Регламента за ОСП на всяка държава - бенефициер по ОСП, и на икономическите оператори се предоставя време за постепенно приспособяване към промените в статута на държавата по схемата. Този период следва да се посочи за всяка засегната държава - бенефициер по ОСП, в съответното приложение към Регламент (ЕС) № 978/2012,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 978/2012 се изменя, както следва:
1)
Приложение I се заменя с текста, съдържащ се в приложение I към настоящия регламент.
2)
Приложение II се заменя с текста, съдържащ се в приложение II към настоящия регламент.
3)
Приложение IV се заменя с текста, съдържащ се в приложение III към настоящия регламент.
Член 2
Настоящият регламент влиза в сила на 1 януари 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 октомври 2013 година.